**Arviointi Tervon yhtenäiskoulussa**

**Esiopetus**

Arvioinnin tehtävä on tukea lapsen hyvinvointia, oppimista ja kasvua. Arviointi auttaa opettajaa suunnittelemaan ja kehittämään opetusta. Arviointi perustuu havainnointiin, dokumentointiin ja palautteeseen. Arviointiin osallistuvat opettajat, esikoululaiset ja huoltajat. Esiopetuksen arviointi perustuu esiopetuksen yleisiin tavoitteisiin ja lapsen esiopetuksen oppimissuunnitelmassa asetettuihin tavoitteisiin.

Esiopetuksen aikana lapsi harjoittelee itsearviointitaitoja. Lapselle annetaan rohkaisevaa ja kannustavaa palautetta ja yhdessä pohditaan, mistä lapsi pitää, missä hän on onnistunut, mitä hän haluaisi oppia ja missä on vielä kehitettävää. Lapsen kanssa käytävät keskustelut auttavat lasta hahmottamaan omaa osaamistaan ja kertomaan siitä.

Esiopetuksessa kartoitetaan oppilaan oppimisvalmiuksia ja tuen tarvetta. Esiopetuksen oppimiskeskustelu pidetään syksyllä ja keväällä. Esiopetuksen oppilaat saavat lukuvuoden päätteeksi esiopetuksen osallistumistodistuksen.

**Alkuopetus**

Alkuopetuksen arvioinnissa keskeistä on vuorovaikutteisuus ja oppilaan aktiivinen rooli arkipäivän oppimistilanteissa. Arviointi perustuu oppimiselle asetettuihin tavoitteisiin.  Arvioinnissa korostetaan oppilaan vahvuuksia ja sillä tuetaan oppilaan tietojen ja taitojen kehittymistä.Koulun alussa kartoitetaan oppilaan oppimisvalmiuksia ja tuen tarvetta ja huoltajien kanssa tehdään tiivistä yhteistyötä.

*Formatiivinen arviointi*

Formatiivinen arviointi ohjaa ja kannustaa oppimaan. Se on osa opetusta eikä sitä erikseen dokumentoida. Formatiivinen arviointi auttaa oppilasta ymmärtämään mitä on tarkoitus oppia, ja miten tavoitteeseen pääsee. Formatiivinen arviointi auttaa myös oppilasta hahmottamaan omaa sen hetkistä osaamistaan.

Formatiivisessa arvioinnissa havainnoidaan ja annetaan huoltajille tietoa lapsen arkipäivän työskentelystä, ryhmässä toimimisesta, käyttäytymisestä ja oppimisen edistymisestä. Arviointi on jatkuvaa ja sitä tehdään pitkin kouluvuotta. Huoltajien havainnot lapsen oppimisesta ja hyvinvoinnista ovat tärkeitä.

Itsearviointia tehdään alkuopetuksessa osana oppimista. Itsearviointitaito on tärkeä osa lapsen oppimisen taitoja. Arvioinnin taitoja harjoitellaan myös ryhmä- ja vertaisarvioinnissa. Ryhmäarviointia tehdään pienemmissä ryhmissä ja arviointia tehdään monipuolisesti esimerkiksi toiminnallisen arvioinnin työskentelytapoja hyödyntäen.

Vertaispalautteessa oppilas antaa palautetta toisille oppilaille ja omalle ryhmälle. Vertaispalautteen taitoja harjoitellaan aktiivisesti alkuopetuksen aikana. Arviointi kohdistuu tekemiseen, ryhmässä toimimiseen ja yhteiseen tavoitteiden mukaiseen oppimiseen.

*Summatiivinen arviointi*

Summatiivinen arviointi kertoo, miten oppilas on saavuttanut oppimisen tavoitteet. Summatiivinen arviointi on monipuolista eli sitä tehdään monella tapaa ja monessa kohtaa lukuvuoden aikana. Opettaja dokumentoi arviointinsa erilaisista oppilaan osaamisen näytöistä niin, että oppilas ja huoltaja voivat aktiivisesti seurata oppilaan edistymistä ja tukea oppilaan osaamista ja työskentelyä. Vuosiluokilla 1-2 oppiaineet arvioidaan sanallisesti asteikolla: tarvitset harjoitusta, taito kehittymässä, hyvä, erinomainen.

Ensimmäisen ja toisen luokan syyslukukauden lopussa oppilas täyttää itsearviointilomakkeen yhdessä huoltajiensa kanssa. Oppilas arvioi omaa edistymistään, oppimistaan ja osaamistaan. Arviointikeskustelussa käydään läpi lapsen edistymistä yhdessä huoltajan ja oppilaan kanssa. Oppilas täyttää itsearviointilomakkeen yhdessä huoltajiensa kanssa myös ennen toisen ja kolmannen luokan nivelvaiheen keskustelua. Oppilas saa lukuvuositodistuksen ensimmäisen ja toisen lukuvuoden päätteeksi.

*Käyttäytymisen arviointi*

Käyttäytymistä arvioidaan suhteessa Tervon yhtenäiskoulun käyttäytymiselle asetettuihin tavoitteisiin ja kriteereihin. Käyttäytyminen nähdään opittavana ja opeteltavana taitona, jonka oppimisessa lasta ohjataan oikeanlaisiin toimintamalleihin. Käyttäytymisen arviointi on sanallista vuosiluokilla 1-2. Käyttäytyminen arvioidaan kaksi kertaa lukuvuodessa.

*Yhteistyö huoltajien kanssa ja arvioinnista tiedottaminen*

Kouluvuoden alussa huoltajille lähetetään koulunaloituskirje, jossa kerrotaan koulun oppimis- ja arviointikäytänteistä. Huoltajilla on mahdollisuus tuoda esille lapsensa vahvuuksia ja olemassa olevia taitoja ja toiveita lapsen oppimiseen ja koulunkäyntiin liittyen.

Huoltajat saavat tietoa arvioinnista todistusten lisäksi oppimistulosten dokumentoinneista, arviointikeskusteluissa, vanhempainilloissa sekä muissa tapaamisissa, tiedotteissa, viesteissä ja koulun kotisivuilla.

*Seuraavalle vuosiluokalle siirtyminen*

Oppilas siirtyy seuraavalle vuosiluokalle, jos hän on saanut vuosiluokan oppimäärän sisältyvissä oppiaineissa vähintään välttäviä tietoja ja taitoja osoittavan numeron tai vastaavan sanallisen arvion. Mikäli oppilas ei suorita hyväksytysti vuosiluokan oppimäärää, hänet voidaan jättää luokalle.

**Vuosiluokat 3-6**

Arvioinnin tehtävänä on ohjata ja kannustaa opiskelua sekä kehittää oppilaiden itsearvioinnin taitoja. Lisäksi arviointi määrittää missä määrin oppilas on saavuttanut oppimiselle asetetut tavoitteet. Arviointi kohdistuu oppimiseen, työskentelyyn ja käyttäytymiseen. Oppiaineittain arviointi perustuu valtakunnallisessa opetussuunnitelmassa määriteltyihin tavoitteisiin, joita on tarkennettu paikallisessa opetussuunnitelmassa. Työskentely arvioidaan osana oppiaineen arviointia. Käyttäytyminen arvioidaan erikseen.

*Formatiivinen arviointi*

Formatiivinen arviointi ohjaa ja kannustaa oppimaan. Se on jatkuvaa ja osa opetusta eikä sitä erikseen dokumentoida. Formatiivinen arviointi auttaa oppilasta ymmärtämään mitä on tarkoitus oppia, ja miten tavoitteeseen pääsee. Formatiivinen arviointi auttaa myös oppilasta hahmottamaan omaa sen hetkistä osaamistaan.

Formatiivista arviointia voidaan toteuttaa kirjallisesti tai suullisesti.

Formatiivista arviointia on esimerkiksi

* Keskustelut oppilaan kanssa
* Välitestit
* Ohjaava palaute kokeiden ja tehtävien yhteydessä

Formatiiviseen arviointiin kuuluvat itsearviointi ja vertaispalaute. Itsearviointitaito on tärkeä osa lapsen oppimisen taitoja. Työskentelyn ja oppimisen itsearvioinnin ja vertaispalautteen toimintatapoja syvennetään 3-6. luokilla.

*Summatiivinen arviointi*

Summatiivinen arviointi kertoo, miten oppilas on saavuttanut oppimisen tavoitteet. Arviointi perustuu oppiaineiden tavoitteisiin ja tavoitteista johdettuihin kriteereihin. Arvioinnin kriteerit esitetään oppilaille aina opetuskokonaisuuden alussa. Monialaisten oppimiskokonaisuuksien arviointi on osa oppiaineen arviointia ja arvioinnin kriteerit esitetään ennakkoon.

Summatiivinen arviointi on monipuolista eli sitä tehdään monella tapaa ja monessa kohtaa lukuvuoden aikana. Summatiivista arviointia ovat esimerkiksi kokeet, taito- ja taideaineiden prosessit, esitelmät ja muut oppilaan antamat näytöt. Arvioinnin suorittaa opettaja.

Oppilaalle annetaan välitodistus jouluna ja lukuvuositodistus lukuvuoden päätteeksi. Oppiaineet arvioidaan numeerisesti vuosiluokilla 3-6.

*Käyttäytymisen arviointi*

Käyttäytymistä arvioidaan suhteessa Tervon yhtenäiskoulun käyttäytymiselle asetettuihin tavoitteisiin ja kriteereihin. Käyttäytyminen arvioidaan numerolla vuosiluokilla 3-6. Käyttäytyminen arvioidaan kaksi kertaa lukuvuodessa.

*Yhteistyö huoltajien kanssa ja arvioinnista tiedottaminen*

Oppimiskeskustelussa käydään läpi lapsen edistymistä yhdessä huoltajan ja oppilaan kanssa. Syyslukukauden lopussa oppilas täyttää itsearviointilomakkeen yhdessä huoltajiensa kanssa. Oppilas arvioi omaa edistymistään, oppimistaan ja osaamistaan.

Oppimiskeskustelut pidetään joulu-tammikuussa lukuvuosittain vuosiluokilla 3-6, tarvittaessa useammin. Kuudennen ja seitsemännen luokan nivelvaiheessa pidetään keskustelu oppilaan, huoltajan ja opettajan kesken. Samassa yhteydessä tehdään tarvittaessa tuen vaiheen tarkastus.

Vähintään kerran lukuvuoden aikana järjestetään vanhempainilta. Huoltajat saavat tietoa arvioinnista todistusten lisäksi oppimistulosten dokumentoinneista, oppimiskeskusteluissa, vanhempainilloissa sekä muissa tapaamisissa, tiedotteissa, viesteissä ja koulun kotisivuilla. Huoltajat saavat pyynnöstä arvioidut työt kotiin nähtäväksi ja huoltajalla on mahdollisuus keskustella arvioinnista opettajan kanssa.

*Seuraavalle vuosiluokalle siirtyminen*

Oppilas siirtyy seuraavalle vuosiluokalle, jos hän on saanut vuosiluokan oppimäärän sisältyvissä oppiaineissa vähintään välttäviä tietoja ja taitoja osoittavan numeron tai vastaavan sanallisen arvion. Jos oppilaalla on hylättyjä arvosanoja, hänelle annetaan mahdollisuus opetukseen osallistumatta erillisessä näytössä osoittaa saavuttaneensa oppiaineessa hyväksyttävät tiedot ja taidot. Mahdollisuuksia erilliseen näyttöön annetaan lukuvuoden aikana tai lukuvuoden koulutyön päätyttyä enintään kahteen oppiaineeseen kesäkuun alkupuolella.

**Vuosiluokat 7-9**

Arvioinnin tehtävänä on ohjata ja kannustaa opiskelua sekä kehittää oppilaiden itsearvioinnin taitoja. Lisäksi arviointi määrittää missä määrin oppilas on saavuttanut oppimiselle asetetut tavoitteet. Arviointi kohdistuu oppimiseen, työskentelyyn ja käyttäytymiseen. Oppiaineittain arviointi perustuu valtakunnallisessa opetussuunnitelmassa määriteltyihin tavoitteisiin, joita on tarkennettu paikallisessa opetussuunnitelmassa. Työskentely arvioidaan osana oppiaineen arviointia. Käyttäytyminen arvioidaan erikseen.

*Formatiivinen arviointi*

Formatiivinen arviointi ohjaa ja kannustaa oppimaan. Se on osa opetusta eikä sitä erikseen dokumentoida. Formatiivinen arviointi auttaa oppilasta ymmärtämään mitä on tarkoitus oppia, ja miten tavoitteeseen pääsee. Formatiivinen arviointi auttaa myös oppilasta hahmottamaan omaa sen hetkistä osaamistaan.

Formatiivista arviointia voidaan toteuttaa kirjallisesti tai suullisesti. Formatiivista arviointia on esimerkiksi

* Keskustelut oppilaan kanssa
* Välitestit
* Ohjaava palaute kokeiden ja tehtävien yhteydessä

Itsearviointitaito on tärkeä osa oppilaan oppimisen taitoja. Oppilas arvioi omia taitojaan osana jokaista oppiainetta. Oppilas arvioi myös käyttäytymistään suhteessa käyttäytymiselle asetettuihin tavoitteisiin. Opettaja ohjaa tarvittaessa itsearvioinnin tekemisessä, tavoitteena kuitenkin on omien taitojen arviointi sekä oman oppimisen tavoitteiden asettaminen mahdollisimman itsenäisesti.

Oppilaat harjoittelevat palautteen antamista ja vastaanottamista. Vertaispalautetta annetaan muun muassa ryhmätöistä ja yhteisistä projekteista.

*Summatiivinen arviointi*

Summatiivinen arviointi kertoo miten oppilas on saavuttanut oppimisen tavoitteet. Arviointi perustuu oppiaineiden tavoitteisiin ja tavoitteista johdettuihin kriteereihin. Arvioinnin kriteerit esitetään oppilaille aina opetuskokonaisuuden alussa. Monialaisten oppimiskokonaisuuksien arviointi on osa oppiaineen arviointia ja arvioinnin kriteerit esitetään ennakkoon. Arvioinnin tekee opettaja tai opettajat yhdessä.

Summatiivinen arviointi on monipuolista eli sitä tehdään monella tapaa ja monessa kohtaa lukuvuoden aikana. Summatiivista arviointia on esimerkiksi:

* Portfoliot
* Esitelmät
* Ryhmätyöt
* Kokeet
* Kirjoitelmat
* Oppimispäiväkirja
* Suulliset kokeet
* Kokeelliset työt

Työskentelyn arviointi on osa oppiaineen summatiivista arviointia.

Koulussamme todistukset jaetaan kahdesti vuodessa. Oppilaalle annetaan välitodistus jouluna ja lukuvuositodistus lukuvuoden päätteeksi. Oppiaineet arvioidaan numerolla vuosiluokilla 7-9.

Yhdeksännen luokan päättyessä tehtävä päättöarviointi tehdään vuosiluokkien 7-9 aikana osoitetun osaamisen perusteella. Arviointi perustuu oppiaineen tavoitteisiin ja tavoitteista johdettuihin, valtakunnallisessa opetussuunnitelmassa määriteltyihin päättöarvioinnin kriteereihin. Koulun valitsemien taito- ja taideaineiden arviointi vaikuttaa pakollisten taito- ja taideaineiden arviointiin.

*Käyttäytymisen arviointi*

Käyttäytymistä arvioidaan suhteessa Tervon yhtenäiskoulun käyttäytymiselle asetettuihin tavoitteisiin ja kriteereihin. Käyttäytyminen arvioidaan numerolla vuosiluokilla 7-9. Käyttäytyminen arvioidaan kaksi kertaa lukuvuodessa.

*Yhteistyö huoltajien kanssa ja arvioinnista tiedottaminen*

Oppimiskeskustelussa käydään läpi oppilaan edistymistä yhdessä huoltajan ja oppilaan kanssa. Syyslukukauden lopussa oppilas täyttää itsearviointilomakkeen yhdessä huoltajiensa kanssa. Oppilas arvioi omaa edistymistään, oppimistaan ja osaamistaan.

Oppimiskeskustelut pidetään joulu-tammikuussa lukuvuosittain vuosiluokilla 7-9, tarvittaessa useammin.

Vähintään kerran lukuvuoden aikana järjestetään vanhempainilta. Huoltajat saavat tietoa arvioinnista todistusten lisäksi oppimistulosten dokumentoinneista, oppimiskeskusteluissa, vanhempainilloissa sekä muissa tapaamisissa, tiedotteissa, viesteissä ja koulun kotisivuilla. Huoltajat saavat pyynnöstä arvioidut työt kotiin nähtäväksi ja huoltajalla on mahdollisuus keskustella arvioinnista opettajan kanssa.

*Seuraavalle vuosiluokalle siirtyminen*

Oppilas siirtyy seuraavalle vuosiluokalle, jos hän on saanut vuosiluokan oppimäärän sisältyvissä oppiaineissa vähintään välttäviä tietoja ja taitoja osoittavan numeron tai vastaavan sanallisen arvion. Jos oppilaalla on hylättyjä arvosanoja, hänelle annetaan mahdollisuus opetukseen osallistumatta erillisessä näytössä osoittaa saavuttaneensa oppiaineessa hyväksyttävät tiedot ja taidot. Mahdollisuuksia erilliseen näyttöön annetaan lukuvuoden aikana tai lukuvuoden koulutyön päätyttyä enintään kahteen oppiaineeseen kesäkuun alkupuolella.